Георг Тракл
Плъховете

Превод от немски: Атанас Далчев, Чило Шишманов, —

chitanka.info

Във двора свети есенна луна.

Рой сенки от корнизите полазват.

Бди в празния прозорец тишина;

и ето плъховете се показват.

И тича със цвъртене плъх след плъх,

а подир тях се носи, гнил и лепкав,

от ямата помийна смраден лъх,

през който светлината лунна трепка.

И като луди карат се, пищят,

нахълтват в къщата и във хамбара,

де скътан е на лятото плодът.

Вън вият ледни ветрове в превара.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.